LAUDÁCIÓ

Szabadság őrvárosa

(Debreceni disputa, avagy vitadráma két részben)

Szerző: Anonim

Eredmény: III. helyezés

Felolvasószínházi előadás helye és ideje:

Csokonai Fórum, Simor Ottó Orfeum, 2025. január 22., szerda 14:00 óra

Szabadság őrvárosa (Debreceni disputa, avagy vitadráma két részben) című pályamű kiemelt megbecsülést, illetve figyelmet érdemel. A mű témája voltaképpen egy olyan mai színházi vita, "készülődés", mely a debreceni trónfosztás színre vitelét célozza. Tehát egy színházi bemutató körüli viták, érvelések, ötletek megjelenítése ez, melyet a színházi világban jártas részletezés tesz elevenné. A beszélgetések során az is megidéződik, hogy a debreceni diákok milyen nagy számban jelentkeztek honvédnek, és hogy Debrecen lakói mekkora áldozatot vállaltak az ide érkező politikusok, újságírók, katonák ellátása dolgában. A mű a trónfosztás ünnepélyes deklarálásával végződik, miközben páratlan pontossággal és tapintattal jelenít meg nemcsak világpolitikai, hanem történetfilozófiai kérdéseket is.

A szerző alighanem „színház közeli” és széles (elsősorban történettudományi) tájékozottságot is felmutat, miközben bizonyos "mai", azaz „áthallásos” interpretációval is gazdagodik a szöveg. (Legfeljebb Az ember tragédiájá-ra történő célzások megkurtítása lehetne indokolt.)

Történelemfilozófiai kérdések azonban többnyire úgy kapnak helyet, hogy egy premierre készülő színházi közösség nagyon is hihető „szóváltás”-ában öltenek testet. Igazi dramaturgiai tapintatra utal, hogy nem a trónfosztás nemzetközi hátterére helyez hangsúlyt. (Az európai nagyhatalmak jóformán tudomást sem szereztek erről, s ha igen, akkor a Habsburg birodalom épségének megőrzését pártfogolták.) A mű bizonyos igazításokkal akár színpadra is állítható volna, hiszen tudható, hogy az 1867-es kiegyezés jogvisszaállító gesztusainak a debreceni trónfosztás is nyomatékot adhatott.

Dr. Imre László irodalomtörténész, professzor emeritus